钦定古今图书集成/明伦汇编/氏族典/第314卷 > 《廖用贤尚友录》 > 彭渊材
## 钦定古今图书集成/明伦汇编/氏族典/第314卷 > 《廖用贤尚友录》 > 彭渊材

按《尚友录》：渊材，宜丰人。平生喜游，出入京兆贵人之
门十馀年，父以书呼之归侍。一日，同一黥徒负一布
囊而归，一邑聚观，意囊中皆金珠也，渊材曰：“我富可
埒国。”及解开，止有李廷珪墨一丸，文与可竹一枝，欧
阳公《五代史》槁一巨编而已。渊材尝自言平生有五
恨，一恨鲥鱼多骨，二恨金橘带酸，三恨莼菜性冷，四
恨海棠无香，五恨曾子固不能诗，善晓大乐，尝献乐
书，除协律郎。时洪觉范奇于诗，邹元佐奇于命，渊材
奇于乐，号“新昌三奇。”侄觉范，为僧名惠洪，有《冷斋夜
话》《甘露集》《林间录》行于世。